Diari Oficial de la Generalitat Valenciana


Sumari del DOGV 6289, del 15-06-2010 (2010/6746)

ORDE 9/2010, de la Conselleria de Sanitat, per la qual convoca ajudes per a establir un conjunt d'actuacions de promoció de la salut mental a la Comunitat Valenciana per a l'exercici 2010 i aprova les bases que les regulen.
-------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6289

Data del DOGV
:   15-06-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/6746


Data del document
:   02-06-2010

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * suport econòmic
    * malaltia mental
    * associació
    * salut mental
    * fundació
    * universitat
    * administració local
    * ajuda pública

ORDE 9/2010, de la Conselleria de Sanitat, per la qual convoca ajudes per a establir un conjunt d'actuacions de promoció de la salut mental a la Comunitat Valenciana per a l'exercici 2010 i aprova les bases que les regulen. [2010/6746]
Preàmbul
En els dos últims decennis i de forma molt accelerada, s'han produït transformacions rellevants en el si de la societat espanyola i mundial. Este marc general també ha comportat un important i ràpid canvi en els problemes de salut general i particularment pel que fa a la salut mental. Les respostes a estes últimes situacions exigixen una intervenció més integral, que considera un factor essencial la prevenció, que afecta els hàbits i la promoció de la qualitat de vida.
La Conselleria de Sanitat, a través de l'Agència Valenciana de Salut, pretén amb l'orde següent impulsar actuacions de promoció de la salut mental a la Comunitat Valenciana, en sintonia amb les directrius recents marcades per l'Organització Mundial de la Salut (OMS) en la Declaració Europea de Salut Mental i el Pla d'Acció en Salut Mental per a Europa, emanat de la Conferència Ministerial de l'OMS celebrada a Hèlsinki al gener de 2005, i d'acord amb l'Estratègia en Salut Mental del Sistema Nacional de Salut.
Precisament, entre les prioritats que va marcar l'OMS es troben les de conscienciar de la importància del benestar mental, rebutjar els estigmes, la discriminació i la desigualtat de les persones amb problemes de salut mental i els seus familiars, a més de dissenyar sistemes de salut mental integrals, integrats i eficients, per a la qual cosa cal comptar amb els usuaris i cuidadors. D'altra banda, els principis d'igualtat i absència de discriminació, que són elements integrals del marc internacional dels drets humans, exigixen que es preste atenció especial als grups vulnerables.
Per a la Conselleria de Sanitat, per consegüent, la promoció en matèria de salut mental és un objectiu prioritari i, per això, han de posar-se en marxa totes les accions que estiguen encaminades a abordar, no sols la problemàtica de la patologia mental, sinó també els problemes associats a les malalties mentals, enfocant la promoció no sols sobre la persona, fomentant estils de vida saludables, sinó també, més enllà del control de la persona, des d'un punt de vista social, econòmic i ambiental per a aconseguir un impacte positiu sobre els determinants de la salut i millorar la igualtat i equitat relacionada amb la salut, i també la qualitat de vida i millora de l'expectativa de vida, tot això en el marc d'una millora de la qualitat assistencial i en concordança amb el que establix l'Estratègia de Salut Mental del Sistema Nacional de Salut.
És per això que, fent ús de les facultats que em conferixen l'article 28 de la Llei 5/1983, de 30 de desembre, del Consell, i l'article 47.11 del Text Refós de la Llei de la Hisenda Pública de la Generalitat,
Ordene
Article 1. Objecte i àmbit d'aplicació
Constituïx l'objecte d'esta orde convocar, en règim de publicitat, objectivitat i concurrència competitiva, la concessió d'ajudes per a establir un conjunt d'actuacions de promoció de la salut mental a la Comunitat Valenciana, i aprovar les bases per les quals es regiran, que s'incorporen com a annex I d'esta orde, i també el model de sol·licitud per a les ajudes (annex II).
Article 2. Finançament de les ajudes
Les ajudes regulades en esta orde es financen a càrrec de l'aplicació pressupostària 66.15.61.8559.015.15.6, sobre la base de la memòria d'actuacions del programa pressupostari 412.28, Salut mental i atenció sanitària de mitjana i llarga estada de la Llei 13/2009, de 29 de desembre, línia de subvenció T6651000, Actuacions de promoció de la salut mental a la Comunitat Valenciana, per un import global màxim de cent setanta-sis mil tres-cents euros (176.300,00 €).
DISPOSICIONS ADDICIONALS
Primera
S'autoritza la directora general d'Assistència Sanitària perquè, en l'àmbit de les seues competències, adopte les mesures o dicte les resolucions necessàries per al desplegament i l'execució d'esta orde.
DISPOSICIONS FINALS
Primera
D'acord amb el que establix l'article 7.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta orde no requerix notificació o comunicació a la Comissió Europea, perquè no té tots els requisits de l'apartat 1 de l'article 87 del Tractat Constitutiu de la Unió Europea.
Segona
En tot el que no regula esta orde, cal ajustar-se al que disposen els preceptes bàsics de la Llei 38/2003, de 17 de novembre, General de Subvencions, i del Reial Decret 887/2006, de 21 de juliol, que aprova el Reglament de la Llei General de Subvencions, i també el que establix la Llei de la Hisenda Pública de la Generalitat, el text de la qual refós va aprovar el Decret Legislatiu de 26 de juny de 1991.
Tercera
Esta orde té efecte a partir de l'endemà de la publicació en el Diari Oficial de la Comunitat Valenciana.
València, 2 de juny de 2010
El conseller de Sanitat
Manuel Cervera Taulet
ANNEX I
Bases de les ajudes per a establir un conjunt d'actuacions de promoció de la salut mental a la Comunitat Valenciana
Primera. Finalitat de la convocatòria
Com afirma l'Organització Mundial de la Salut (OMS) en l'informe sobre promoció de la salut mental (2004), hi ha evidència sobre l'efectivitat d'una àmplia gamma de programes i bones pràctiques de promoció per a la salut mental. La promoció de la salut mental és una opció adequada i realista dins d'un enfocament de salut al llarg de la vida i a través de diversos entorns. Això, a més, queda igualment arreplegat en l'Estratègia de Salut Mental del Sistema Nacional de Salut l'any 2006 i en el Pacte Europeu sobre Salut Mental i Benestar l'any 2008.
L'objectiu de la present convocatòria és subvencionar actuacions de promoció efectiva de la salut mental basades en l'evidència dels millors resultats possibles en l'actualitat, que hauran de versar sobre alguna de les matèries següents:
- Accions, programes o projectes destinats a promoure la salut mental de la població general, la prevenció del suïcidi i la depressió en la línia del que proposen l'Estratègia de Salut Mental del Sistema Nacional de Salut i el Pacte Europeu sobre Salut Mental i Benestar.
- Accions, programes o projectes destinats a previndre la malaltia mental greu, l'estigmatització i l'exclusió social de les persones amb trastorn mental greu a la Comunitat Valenciana.
- Accions, programes o projectes destinats a promoure la salut mental de la infància i joventut en la línia del que proposen l'Estratègia de Salut Mental del Sistema Nacional de Salut i el Pacte Europeu sobre Salut Mental i Benestar.
- Accions, programes o projectes destinats a promoure la salut mental de persones majors en la línia del que proposen l'Estratègia de Salut Mental del Sistema Nacional de Salut i el Pacte Europeu sobre Salut Mental i Benestar.
- Accions, programes o projectes destinats a promoure la cooperació i coordinació entre recursos en la millora de l'atenció a les persones amb trastorn mental a la Comunitat Valenciana.
- Accions, programes o projectes destinats a elaborar a la Comunitat Valenciana programes psicoeducatius d'ajuda a familiars, persones acostades i cuidadors informals de persones amb trastorn mental greu.
- Accions, programes o projectes destinats a la promoció de la salut de les dones, a través de projectes que analitzen de forma específica els condicionants socials, laborals i culturals que influïxen negativament en la seua salut mental, i també la posada en funcionament de mesures de salut que atenguen les necessitats i preocupacions de les dones des de la infància fins a la vellesa.
Segona. Beneficiaris
2.1. Poden obtindre la condició de beneficiàries d'estes ajudes totes les entitats públiques, mixtes, fundacions, consorcis, universitats i associacions de familiars, persones acostades o malaltes mentals que facen l'activitat en l'àmbit territorial de la Comunitat Valenciana que ho sol·liciten, sempre que tinguen tots els requisits establits en esta disposició.
2.2. Entre les entitats esmentades en l'apartat anterior, queden excloses:
a) Les que tinguen una línia de subvenció específica en els Pressupostos de la Generalitat per a l'exercici 2010 i tinguen un objecte coincident amb el d'esta orde.
b) Cada una de les associacions federades quan siga la federació la beneficiària de la subvenció.
2.3. Per a tindre accés a les ajudes regulades en esta orde, les entitats sol·licitants han de complir els requisits mínims següents:
a) Estar legalment constituïdes i inscrites en el registre que corresponga.
b) Disposar d'una seu central o delegació permanent a la Comunitat Valenciana. Per a això, s'entén per delegació permanent la presència física, amb domicili social, en el territori de la Comunitat Valenciana, acreditada documentalment. La delegació permanent serà qui assumirà la gestió dels programes finançats per la Generalitat i es comprometrà a portar la gestió economicoadministrativa i la direcció del programa en l'oficina de la Comunitat Valenciana, obrint-hi un compte bancari específic.
c) Estar al corrent de les obligacions tributàries i de la Seguretat Social.
d) No estar involucrada en cap procediment de reintegrament de subvencions concedides per la Generalitat.
2.4. No podran obtindre la condició de beneficiàries de l'ajuda regulada en esta orde les persones o entitats en les quals es done alguna de les circumstàncies que establix l'article 13.2 de la Llei 38/2003, de 17 de novembre, General de Subvencions.
Tercera. Despeses subvencionables
3.1. Les ajudes previstes en esta convocatòria es destinaran a cobrir les despeses que s'indiquen a continuació, sempre que de manera indubtable responguen a la naturalesa de l'activitat subvencionada, estiguen ben especificades en la sol·licitud i es facen en el termini establit en esta orde:
- Despeses derivades de la contractació de professionals per al desplegament de les actuacions.
- Despeses d'adquisició de béns i contractació de servicis, que inclouen les compres de material fungible i la resta de despeses complementàries, sempre que siguen necessàries, i no incloguen en cap cas les compres de material inventariable ni l'assistència a congressos.
- Despeses de funcionament de les entitats beneficiàries necessàries per a les activitats. Estos despeses, en conjunt, no superaran el 20% de l'import total concedit a l'entitat.
3.2. En tots els casos, les despeses s'ajustaran al que disposa l'article 31 de la Llei General de Subvencions.
Quarta. Sol·licitud i documentació
4.1 Les entitats que desitgen formar part de la convocatòria present formularan la seua sol·licitud seguint el model normalitzat que figura com a annex II d'esta orde. Està disponible també en la pàgina web de la Conselleria de Sanitat (http://www.san.gva.es).
4.2. S'ha d'adjuntar a la sol·licitud la documentació següent:
a) Una memòria detallada explicativa del programa d'activitats de promoció de la salut mental per a l'exercici 2010, en la qual es faça constar almenys:
- Objectius aplicats i pràctics del programa presentat.
- Població beneficiària del programa (qualitativament i quantitativament).
- Descripció de les activitats i metodologia.
- Llista de l'equip professional, amb descripció de categories, càrrecs, tasques i horaris de dedicació.
- Pla de treball: activitats i calendari de realització durant l'any 2010.
- Indicadors d'avaluació sobre els objectius i resultats previstos en el programa.
- Tractament de la perspectiva de gènere.
b) El pressupost detallat del programa per a l'any 2010, amb desglossament d'ingressos i despeses per conceptes, amb la indicació dels possibles recursos amb què compte per al finançament. En el cas de presentar diverses activitats, desglossament de cost per cada una.
c) La certificació acreditativa de l'acord adoptat per l'òrgan competent que autoritze la sol·licitud d'ajuda i aprove el programa o activitat i el pressupost presentat.
d) Una còpia autentificada o fotocòpia compulsada dels estatuts de l'entitat sol·licitant, en els quals ha de constar, explícitament, l'àmbit o fins de l'entitat. Així mateix, còpia autentificada o fotocòpia compulsada de la inscripció en el registre.
e) En el cas d'haver rebut abans subvencions de la Generalitat o d'altres administracions públiques en les matèries objecte d'esta convocatòria, un certificat expedit pel secretari i el president de l'entitat sol·licitant que acredite haver complit les obligacions derivades de la concessió.
f) Una declaració responsable que acredite no incórrer en les prohibicions per a obtindre la condició de beneficiari establides en l'apartat 2 de l'article 13 de la Llei 38/2003, de 17 de novembre, General de Subvencions.
g) Un certificat expedit pel president de l'entitat que acredite que no està sotmesa cap procediment de reintegrament de tot o part de les subvencions concedides per la Generalitat, ni ha sigut objecte d'un procediment de reintegrament.
h) Una certificació expedida per una entitat bancària, en la qual s'hagen d'efectuar, si és el cas, els pagaments de la subvenció concedida, en el qual especifique el codi de l'entitat, el codi de la sucursal, el número i el titular del compte, i també una comunicació fefaent del CIF del peticionari. (En el cas de no haver obtingut cap subvenció abans, ha de presentar també la fitxa de manteniment de tercers, d'acord amb el model de l'annex III, també disponible en la pàgina web de la Generalitat).
i) Una declaració del president de l'entitat, en la qual conste el coneixement i compromís de compliment de les obligacions establides en esta orde.
4.3. A més, la presentació de la sol·licitud comporta l'autorització perquè l'òrgan instructor obtinga de forma telemàtica l'acreditació del compliment de les obligacions tributàries i amb la Seguretat Social, en els termes que preveuen els articles 18 i 19 del Reial Decret 887/2006, de 21 de juliol, que aprova el Reglament de la Llei 38/2003, de 17 de novembre, General de Subvencions, i l'article 9 de la Llei 11/2007, de 22 de juny, d'Accés Electrònic dels Ciutadans als Servicis Públics, i, en este cas, la persona sol·licitant no ha d'aportar la certificació emesa per l'Agència Estatal d'Administració Tributària, la Conselleria d'Economia, Hisenda i Ocupació i el Registre General de la Seguretat Social.
4.4. Així mateix, es pot demanar a la persona sol·licitant qualssevol altres dades, documents i informes complementaris que resulten necessaris per a la resolució de l'expedient, i també l'acreditació dels requisits a què es referix la documentació administrativa.
4.5. En el cas que els documents exigits ja estiguen en poder de la Conselleria de Sanitat, la persona sol·licitant pot acollir-se al dret que establix l'article 35.f de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Ha de fer constar la data, l'òrgan o la dependència al qual els va adreçar i la identificació del procediment en què es troben. No han d'haver transcorregut més de cinc anys des de l'acabament del procediment a què corresponguen.
Cinquena. Lloc i termini de presentació
5.1 Les persones interessades han de presentar les sol·licituds preferentment en el Registre de la Conselleria de Sanitat, situat en el carrer del Misser Mascó, número 31, 46682, València, i també en els servicis territorials situats a Alacant (c/ Girona, 26, 03756), Castelló de la Plana (c/ Hort dels Corders, 12, 12370) i València (Gran Via Ferran el Catòlic, 74, 46930), tot això no impedix la presentació de qualsevol de les maneres que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5.2. El termini de presentació de sol·licituds acaba als 20 dies hàbils comptats a partir de l'endemà de la publicació d'esta orde en el Diari Oficial de la Comunitat Valenciana (DOCV).
5.3. Quan la sol·licitud no tinga els requisits establits en esta orde o no s'hi adjunte la documentació que exigix la base cinquena, d'acord amb l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es requerirà a la persona interessada, per mitjà de la publicació en la pàgina web de la Conselleria de Sanitat, en l'apartat d'informació al ciutadà (http://www.san.gva.es), d'acord amb l'article 59.6.b de la Llei 30/1992, que, en un termini de 10 dies, esmene la falta o aporte la documentació necessària, amb l'advertiment que, si no ho fa, s'arxivarà la sol·licitud sense cap més tràmit.
Sisena. Comissió de valoració
6.1. Es constituirà una comissió per a l'examen i la valoració de les sol·licituds presentades. Esta comissió ajusta el funcionament al règim establit per als òrgans col·legiats en el capítol segon del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.2 La comissió de valoració està composta pels membres següents:
Presidenta: la directora general d'Assistència Sanitària o la persona que designe per a substituir-la. S'encarrega de designar la resta de membres.
Vocals:
- El/la director/a de Zona Sanitària IV o la persona que hi delegue.
- La cap de l'Àrea d'Assistència Sanitària o la persona que hi delegue.
- El cap del Servici de Salut Mental o la persona que hi delegue.
- La cap del Servici de Qualitat Assistencial o la persona que hi delegue.
- Un/a representant de l'Àrea de Concerts i Tecnologia Sanitària.
Secretari/ària: un/a representant del Servici de Salut Mental de la Direcció General d'Assistència Sanitària, que intervindrà amb veu però sense vot, d'acord amb l'article 25.3.A de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6.3 La comissió avaluadora pot sol·licitar l'assessorament de professionals o personal tècnic que considere oportú per a completar la valoració dels projectes presentats; també pot comprovar per mitjà d'una entrevista els punts adduïts per les persones sol·licitants que considere d'interés.
Setena. Procés de selecció
7.1. L'òrgan encarregat de l'ordenació i instrucció del procediment és la Direcció General d'Assistència Sanitària, a través del Servici de Salut Mental, que d'ofici, acordarà totes les actuacions necessàries per a la determinació, coneixement i comprovació de les dades per les quals s'ha de pronunciar la resolució.
7.2. La comissió de valoració establida en la base anterior serà l'encarregada d'estudiar i valorar les sol·licituds presentades, atribuint-los una puntuació d'acord amb els criteris de selecció següents:
a) La qualitat del projecte, que ha d'estar fonamentada i basada en una evidència efectiva, prèviament avalada, que sustente el projecte o programa presentat, es valorarà fins a un màxim de 25 punts del total.
b) La rellevància de l'objecte del projecte presentat en relació amb les matèries detallades en la base primera de l'annex I d'esta convocatòria. Este apartat es valorarà fins a un màxim de 20 punts.
c) La cobertura territorial i poblacional reals i efectives que es beneficiaran directament del programa o projecte presentat, prevaldrà el nivell de comunitat autònoma davant de la provincial i este al seu torn sobre el local, fins a 10 punts (es valoraran amb 0 punts la falta d'especificació i/o una especificació genèrica i imprecisa per part de la persona sol·licitant de la cobertura poblacional).
d) La qualitat i efectivitat de les activitats de promoció, prevenció i sensibilització, indicant expressament en el projecte en quina mesura el programa presentat pot millorar de forma concreta i efectiva l'assistència sanitària de l'Agència Valenciana de Salut, fins a 30 punts.
e) L'enfocament innovador d'accions de promoció, prevenció i sensibilització que faciliten la difusió, coneixement i acostament a les persones amb malaltia mental, a títol d'exemples se citen els següents: material audiovisual, exposicions, etc., fins a un màxim de 15 punts.
7.3. La comissió, atenent els criteris i requisits establits, ha d'estendre una acta i ha de formular la proposta de resolució a l'òrgan competent per a resoldre.
7.4. La comissió adjudicarà les ajudes a les sol·licitants que hagen obtingut més valoració en l'aplicació dels criteris de valoració fixats en les bases reguladores.
7.5. L'Agència Valenciana de Salut es reserva la facultat de deixar deserta, totalment o parcialment, l'adjudicació de les subvencions convocades en els casos en què no quede prou acreditada la idoneïtat o qualitat del projecte, i també d'interpretar el contingut de les bases.
Huitena. Resolució de la convocatòria
8.1. Correspon a la Direcció Gerència de l'Agència Valenciana de Salut dictar la resolució de la concessió de les ajudes previstes en esta orde. La Direcció Gerència podrà delegar, si és el cas, per a la facultat de dictar-la. Les resolucions administratives que s'adopten per delegació han d'indicar expressament esta circumstància i es consideren dictades per l'òrgan delegatori.
8.2. La resolució, que serà motivada i tindrà els efectes i contingut previstos en l'article 25 de la Llei 38/2003, de 17 de novembre General de Subvencions, es publicarà en el Diari Oficial de la Comunitat Valenciana, d'acord amb el que establix l'article 59.6.b de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
8.3. El termini màxim per a tramitar, resoldre i notificar la concessió definitiva de les ajudes serà de tres mesos, comptats a partir de l'endemà de la finalització del termini per a presentar sol·licituds. Transcorregut el termini sense que haja recaigut una resolució, s'entendrà desestimada la sol·licitud en els termes que preveu l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Novena. Recursos
9.1. Contra la resolució de la Direcció Gerència de l'Agència Valenciana de Salut, que esgota la via administrativa, es podrà interposar recurs contenciós administratiu en el termini de dos mesos, a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10 i concordants de la Llei 29/1998, de 13 de juliol, reguladora de la Jurisdicció Contenciosa Administrativa.
9.2. Tot això sense perjuí de la interposició del recurs potestatiu de reposició, en el termini d'un mes des de l'endemà de la publicació, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Deu. Forma de pagament
10.1. D'acord amb el que establix l'article 47 bis del Text Refós de la Llei de la Hisenda Pública Valenciana, el pagament de les ajudes es realitzarà de la manera següent:
- El 40% de l'import de la subvenció podrà alliberar-se immediatament, una vegada concedida.
- El 20% s'abonarà després de l'aportació i comprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
- El 40% restant s'abonarà una vegada justifique el/la beneficiari/ària el compliment del que s'acorda.
Com que es tracta d'ajudes/subvencions de naturalesa corrent concedides per l'Agència Valenciana de Salut, organisme dependent de la Conselleria de Sanitat, en l'àmbit de salut mental, a favor d'una institució sense finalitat lucrativa, la bestreta del primer 40% del total de la subvenció està exempta de garanties d'acord amb l'apartat G del punt 3 de l'article 47 bis del Text Refós de la Llei de la Hisenda Pública de la Generalitat, apartat incorporat per la modificació feta per l'article 40 de la Llei de 16/2008 de 22 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat.
10.2. Abans de tots i cada un dels pagaments serà necessària una proposta de la directora general d'Assistència Sanitària de la bestreta i, si és el cas, de la comprovació i aprovació de la documentació justificativa de l'aplicació correcta i efectiva de la suma lliurada a l'actuació objecte de la subvenció.
10.3. La presentació d'un compte justificatiu constituïx un acte obligatori del beneficiari. Ha d'incloure, sota la responsabilitat de la persona declarant, una llista total de despeses i els certificats de la realització i pagament, juntament amb els justificants de despesa i qualsevol altre document amb validesa jurídica que permeta acreditar el compliment de l'objecte de la subvenció pública.
10.4. En el cas que el/la beneficiari/ària siga una entitat local, la justificació de la despesa es fa a través d'un certificat de justificació d'obligació reconeguda de l'interventor i d'una memòria financera d'execució de la despesa total realitzada per l'entitat destinada a les activitats subvencionades.
Onze. Justificació de les ajudes
11.1. Les factures i els justificants hauran d'estar datats entre l'1 de gener i l'1 de desembre de 2010 i hauran de ser presentats davant del Servici de Salut Mental de la Direcció General d'Assistència Sanitària, com a màxim, el dia 2 de desembre de 2010, d'acord amb el que disposa l'article 30 de la Llei 38/2003, de 17 de novembre, General de Subvencions, en els termes següents:
1. Les factures o justificants han de ser originals, s'hi ha d'adjuntar còpies perquè, des del Servici de Salut Mental, es confronten. En tots hi ha de figurar el vistiplau de la presidència o representació legal de l'entitat beneficiària.
2. Per als justificants del personal contractat, s'han de presentar necessàriament les nòmines ajustades al model oficial, acompanyades dels justificants de cotització a la Seguretat Social, i també una còpia dels contractes.
3. Les justificacions corresponents a col·laboracions puntuals o prestacions de servicis han de figurar en factures en què consten les dades del perceptor, el seu número d'identificació fiscal, el concepte pel qual se li paga i la retenció corresponent a l'Impost sobre la Renda de les Persones Físiques, i també les dades fiscals de l'entitat.
11.2. En tots els casos, les factures han de comptar amb totes les dades formals que exigix per a expedir-ne l'article 6 del Reial Decret 1496/2003, de 28 de novembre (BOE núm. 286 de 29 de novembre).
11.3. En tots els casos, els beneficiaris de subvencions han de presentar fins al 31 de gener de 2011 una memòria final de les activitats realitzades en suport informàtic i en paper, firmada i segellada per la representació legal de l'entitat beneficiària. No presentar la memòria que s'ha esmentat serà motiu de reintegrament de la subvenció concedida.
Dotze. Obligacions dels/les beneficiaris/àries
Sense perjuí de les altres obligacions exigides per la legislació, els/les beneficiaris/àries estan obligats a:
a) Fer l'activitat objecte de la subvenció en el termini estipulat.
b) No alterar la finalitat de la subvenció i complir les obligacions que establix la legislació per als perceptors de fons públics.
c) Facilitar la inspecció i el control de l'Agència Valenciana de Salut a fi de conéixer qualsevol aspecte de l'activitat objecte de la subvenció.
d) Presentar a l'Agència Valenciana de Salut la memòria final d'activitats establida en la base 11.3. de l'orde.
e) Deixar constància expressa del fet que les activitats són finançades o cofinançades per la Generalitat, en qualsevol relació que es mantinga amb tercers, i incorporar, en tots els casos i de forma visible, el logotip de la Generalitat, Agència Valenciana de Salut, amb l'autorització prèvia feta per esta institució, en les activitats de difusió subvencionades que es facen.
f) Facilitar tota la informació econòmica, fiscal, laboral, tècnica i de qualsevol tipus que els requerisca l'Agència Valenciana de Salut, sense perjuí de la confidencialitat exigible.
g) Complir el que disposen l'article 14 de la Llei 38/2003 de 17 de novembre, General de Subvencions, i l'article 47 del Decret Legislatiu de 26 de juny de 1991, del Consell de la Generalitat, pel qual aprova el Text Refós de la Llei de la Hisenda Pública de la Generalitat.
Tretze. Concurrència d'ajudes
L'import de l'ajuda concedida en cap cas pot ser de tal quantia que, aïlladament o en concurrència amb ajudes d'altres administracions públiques o d'altres ens públics o privats, supere el cost total de l'activitat que fa el/la beneficiari/ària, d'acord amb l'article 19.3 de la Llei 38/2003 de 17 de novembre, General de Subvencions.
Catorzena. Pèrdua o minva de l'ajuda
14.1. Totes les alteracions de les condicions tingudes en compte per a la concessió de l'ajuda i, en tots els casos, l'obtenció concurrent de subvencions o ajudes atorgades per altres administracions públiques o ens públics o privats, pot donar lloc a la modificació de la resolució de concessió i, si és el cas, a la pèrdua del dret al cobrament total o parcial de la subvenció.
14.2. Igualment, l'incompliment per part del/de la beneficiari/ària dels requisits i les condicions que donen lloc a l'atorgament de l'ajuda, i també la falta de justificació o la justificació insuficient de l'ajuda concedida en el termini establit per a fer-ho, i també la concurrència d'altres causes arreplegades per l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, dóna lloc a la pèrdua del dret al cobrament total o parcial de la subvenció.
14.3. Es pot prescindir del tràmit d'audiència quan no figuren en el procediment ni siguen tinguts en compte en la resolució altres fets ni altres al·legacions o proves que les presentades per la persona interessada.
Quinze. Reintegrament
Per al reintegrament de les ajudes s'apliquen les normes arreplegades en els articles 36 i 37 de la Llei 38/2003, de 17 de novembre, General de Subvencions, i també en els articles 91 i següents del Reial Decret 887/2006, de 21 de juliol, que aprova el Reglament de la Llei General de Subvencions.
Setzena. Infraccions i sancions
El règim d'infraccions i sancions és el que ve establit en el títol IV de la Llei 38/2003, de 17 de novembre, General de Subvencions.